རྒྱ་སར་གྱུར་བའི་ཡུལ་གྲུ་འདི་དག་ནི་བོད་བཙན་པོའི་སྐབས་སུ་ཙོང་ཁ་བདེ་ཁམས་ཀྱི་གྲས་སུ་གཏོགས་ཤིང་ཡུལ་འདིའི་རྒྱ་མིང་ཡང་འདི་ལས་ཟུར་ཆགས།གནས་འདི་ནི་རྗེ་ཙོང་ཁ་བ་བློ་བཟང་གྲགས་པ།སྙན་ངག་པ་ཡི་དམ་ཚེ་རིང་།བླ་མ་བདག་ཉིད་ཆེན་པོ་བཅས་ཀྱི་ཕ་ཡུལ་ཡིན་པར་མ་ཟད།གནའ་དཔྱོད་རིག་པའི་སྟེང་ནས་ཀྱང་སྐད་གྲགས་ཡོད་དེ་ད་སྔ་འཛམ་གླིང་སྟེང་ཆེས་སྔ་བའི་ཐུག་པ་དཀར་ཡོལ་གང་ཉིད་ཀྱང་ཡུལ་འདི་ནས་བུད་པས་ཡིན།བཙན་པོ་ནོ་མིན་ཧན་གྱི་འཛམ་གླིང་རྒྱས་བཤདདུ་རྒྱལ་བ་གཉིས་པའི་འཁྲུངས་ཡུལ་ཙོང་ཁ་འདི་སྔོན་དུས་བོད་ཀྱི་ཡུལ་དུ་གྲགས་པ་ཞིག་ཡིན་ཞེས་སྔོན་བྱུང་གི་ལོ་རྒྱུས་འགའ་རེ་ན་སྣང་ཡང་།དེང་སང་དུས་དབང་གིས་ཙི་ན་དང་མུ་སུལ་མཱན་སོགས་ཆོས་ཀྱི་མིག་སྡོངས་པ་དུ་མས་ཁེངས་ཡོད་པ་ཙམ་དུ་མ་ཟད།བོད་དང་ཧོར་དག་ཀྱང་རིམ་པར་རྒྱ་ནག་གི་སྟོན་པ་ཁུང་ཙི་དང་།ལཽ་ཙི་དང་།པར་སིག་གི་སྟོན་པ་ན་ནིག་སོགས་ལ་ཡིད་ཆེས་པའི་དུས་ལ་སླེབས་ཡོད།ཅེས་པའི་ཚིག་སྒྲོས་ལ་དཔགས་ན་ང་བརྒྱད་ཡར་སྔོན་ནས་ཡུལ་གྲུ་འདི་དག་གཞན་སར་གྱུར་ཟིན་སྙམ་ཞིང་།དེ་ཡང་སྤྱི་ལོ་ལོར་མཚོ་སྔོན་གྱི་དཔོན་པོ་ཆིང་ཝང་བློ་བཟང་བསྟན་འཛིན་གྱིས་ཆིང་གུར་ལ་ངོ་ལོག་བྱས་པས་དམག་སྤྱི་ཆེན་མོ་ཉན་གུང་ཡོ་དང་གུང་ཡོའུ་སོགས་ཀྱིས་ཕས་རྒོལ་བ་མཐའ་དག་རྡུལ་དུ་བརླག་པར་འདིའི་ཕྱོགས་སུ་གོང་མའི་དཔུང་ཆེན་བཏེགས་པ་ལ་འབྲེལ་བ་ཏན་ཏན་ཡོད་སྲིད་དེ།རྒྱལ་མོ་འབྲུག་པའི་བོད་ཀྱི་ལོ་རྒྱུས་གླེང་བའི་གཏམདུ་དུས་གཟེར་འདི་ནས་བཟུང་ཡུལ་འདིའི་བོད་ཀྱིས་བོད་སྐད་བཤད་མི་ཆོག་པའི་ཁྲིམས་བཅས་པར་གྲགས་པ་ལ་ཡང་བསམ་རིན་ཡོད་པ་ཞིག་མ་ཡིན་གྲང་།